ELŐTERJESZTÉS

a Képviselő-testület 2020. június 30-i ülésére

Tárgy: Az Önkormányzat 2020-2024. évekre szóló gazdasági programja

Előterjesztő: Márkus Erika polgármester

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény 116. §-a rögzíti, hogy:

„(1) képviselő-testület hosszú távú fejlesztési elképzeléseit gazdasági programban, fejlesztési tervben rögzíti, mely

(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

(3) A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

(4) A gazdasági program, fejlesztési terv – a megyei területfejlesztési elképzelésekkel összhangban – tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

(5) A gazdasági programot, fejlesztési tervet a képviselő-testület az alakuló ülést követő 6 hónapon belül fogadja el. Ha a meglévő gazdasági program, fejlesztési terv az előző ciklusidőn túlnyúló, úgy azt újonnan megválasztott képviselő-testület az alakuló ülést követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.”

A veszélyhelyzet elrendelése miatt a képviselő-testület nem ülésezhetett, így a gazdasági program előterjesztésére most kerülhet sor.

A gazdasági program előkészítéséhez javaslatot kértünk az önkormányzati képviselőktől, a bizottsági tagoktól, valamint az intézmények vezetőitől.

Két képviselő és az óvoda vezetője küldött javaslatot a program összeállításához, melyet mellékelten csatolunk.

A program összeállítása során a választási kampányban megfogalmazottakat tartottam szem előtt. Ezek a következők, idézem:

1. **Költségtakarékos, megalapozott gazdálkodás működtetése a községben!**

Szeretnénk törvényes és költségtakarékos gazdálkodást folytatni, amelyben kiemelt szerepet kapnak majd a hosszú távú célokat szolgáló beruházások, pályázatok. Törekedni fogunk a már megkezdett beruházások, fejlesztések befejezésére.

Szeretnénk tartalékalapot képezni a jövőbeli pályázatok benyújtásához, továbbá tervezzük a helyi adók felülvizsgálatát, lehetőség szerinti csökkentését.

1. **Az idősgondozás megoldása**

Csatlakozni kívánunk a mosonmagyaróvári Kistérségi Egyesített Szociális Intézmény idősek klubja és idősek otthona ellátási formáihoz, megadva ezzel a lehetőséget, hogy a faluból is igénybe tudják venni az említett szolgáltatásokat. A célunk, hogy egész évben törődjünk a faluban élő idős, beteg, elesett emberekkel, hogy odafigyeljünk rájuk.

Ahol szükséges ott a téli tűzifa beszerzésében is segíteni szeretnénk.

1. **Az egészségügyi alapellátás támogatása, az egészséges életmód népszerűsítése**

Fontosnak tartjuk a helyben elérhető éves szűrések és egészségmegőrző napok megszervezését. Támogatni szeretnénk ezek létrejöttét a háziorvosi és védőnői szolgálaton keresztül.

1. **A fiatalok megtartása**

Törekedni fogunk az itt élő fiatalok községünkben tartására, továbbá a már elszármazottak visszaköltözésének, illetve a városból falura vágyók letelepedésének elősegítése érdekében építési telkeket alakítanánk ki – mindvégig megtartva a falu családi házas jellegét.

Kedves hagyományként bevezetnénk a faluba született babák köszöntését.

Pályázati forrás igénybevételével bölcsődei csoportot alakítanánk ki. Valljuk, hogy csak a hosszú távon építkezve lehet tervezni: a falu jövője a bölcsőde-óvoda-általános iskola hármasnak képzelhető el. Ezt az önkormányzatnak kell ösztönöznie!

1. **Az infrastruktúra fejlesztése**

Felmérnénk az intézmények, a játszótér, az utak, a bicikliút, a vízelvezetők, valamint a temető állapottá, és ennek megfelelően intézkedési tervet dolgoznánk ki.

Folytatnánk a szennyvízelvezetési és –kezelési fejlesztésekkel kapcsolatos pályázat további teendőinek kivitelezését Bezenyén és Papréten.

Pénz felvételére szolgáló bankautomatát telepítenénk a községbe.

1. **Tisztaság és rend fenntartása a faluban!**

Az illegális szemétlerakás csökkentése érdekében tavaszi-őszi lomtalanítást szerveznénk. A környezetünkben keletkező szelektív hulladék és zöldhulladék megfelelő gyűjtésére fokozott hangsúlyt kívánunk fektetni. Számunkra kiemelt fontossággal bír a faluban található zöldterületek és közterületek gondozása-ápolása. Fontos, hogy szemétszedési-fásítási programokkal csatlakozzunk a környezetvédelmi napokhoz, akciókhoz.

1. **A kapcsolatok kiterjesztése**

A lehető legtöbb fórumon képviselnénk Bezenyét – együttműködve a lakossággal, a hatóságokkal, az intézményekkel, a nemzetiségekkel, a civil szervezetekkel és más településekkel. Méltó módon képviselnénk a közösségünket a járási, a megyei és országos rendezvényeken.

Találkozók és közösségi események szervezésében segédkeznénk.

A kapcsolatok kiterjesztésére pályázati lehetőségeket vonnánk be.

1. **A kulturális élet és a sport támogatása**

Célunk: a nemzetiségi kapcsolatok kialakítása és a közösségi rendezvények támogatása; a falunap mellett a nemzetiségi és a testvértelepülési találkozók szervezése.

Szakmai háttérrel tervezzük a kulturális élet fellendítését, akár pályázati lehetőségek bevonásával is.

Bevezetnénk a díszpolgári cím adományozását.

Valamennyi korosztályra kiterjedően szeretnénk népszerűsíteni a szabadidős sportokat, kiemelten hangsúlyozva az egészséges életmódban betöltött szerepüket.

A helyi futballcsapat, az asztalitenisz-csapat és egyéb sportlehetőségek támogatása.

1. **Helyi polgárőr egyesület és önkéntes tűzoltóság létrehozása**

Támogatjuk egyéb civil szerveződések megalakulását.

1. **A lakosság folyamatos és korrekt tájékoztatása, ügyfélbarát önkormányzat kialakítása**

Szorgalmazzuk a honlapfejlesztést, az online kommunikációt a település eseményeiről, a képviselő-testület működéséről. Elérhető és szolgáló polgármestert, valamint képviselőket biztosítanánk a település számára.

A jövőben tisztelettel elfogadjuk a lakosoktól érkező jobbító szándékú és önzetlen segítséget!

**Tisztelt Képviselők!**

Fenti választási programunk figyelembevételével készítettem a gazdasági programot. A programban megfogalmazott célok közösek, a sikerek is közösek lesznek, ha a célok megvalósulnak.

Célba csak úgy érünk, ha közösen gondolkodunk, közösen cselekszünk a választási kampányban ígérteknek megfelelően, valamint a képviselői eskünk szerint: „….becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom, tisztségemből eredő feladataimat Bezenye község fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorolom.”

A „Barátságos Bezenyét” szlogenünk is csak szoros együttműködéssel valósulhat meg!

Kérem a T. Képviselő-testületet a program megvitatására és elfogadására.

Bezenye, 2020. április 28.

Márkus Erika s.k.

polgármester

Határozati javaslat:

../2020.(VI.30.) határozat

Bezenye Községi Önkormányzat Képviselő-testülete az Önkormányzat 2020-2024. évekre szóló gazdasági programját jóváhagyja.