**ELŐTERJESZTÉS**

**a képviselő-testület 2020. június 30-i ülésére**

**Tárgy: Javaslat a szociális igazgatásról és a szociális ellátásokról új önkormányzati**

**rendelet megalkotására**

Előterjesztő: Márkus Erika polgármester

Az előterjesztést megtárgyalta: Humán Bizottság

Tisztelt Képviselő-testület!

Bezenye Községi Önkormányzat Képviselő-testülete (a továbbiakban: Képviselő-testület) a szociális igazgatás, szociális ellátások és a gyermekvédelmi ellátások helyi szabályozásáról szóló 3/2015. (II. 27.) rendeletében szabályozza jelenleg a nyújtható szociális ellátásokat.

A jelenleg hatályos önkormányzati rendelet szerint az alábbi támogatásokat tudtuk biztosítani:

1. rendkívüli települési támogatás,
2. kegyeli célú támogatás,
3. lakhatási célú támogatás,
4. gyógyszervásárlási támogatás,
5. szülési támogatás.

Az elmúlt időszak tapasztalatai alapján javasolom a támogatás fajtáinak bővítését úgy, hogy az Önkormányzat nyújtson támogatást:

*a)* a lakhatáshoz kapcsolódó rendszeres kiadások viseléséhez,

*b)*a gyógyszerkiadások viseléséhez,

*c)* a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére (a továbbiakban: rendkívüli települési támogatás),

*d)* elhunyt személy eltemettetésének költségeihez való hozzájárulásként,

*e)*gyermek születéséhez, óvodáztatásához, beiskolázásához,

*f)* gyermekétkeztetés intézményi térítési díjkedvezmény,

*g)* a 18. életévét betöltött tartósan beteg hozzátartozójának az ápolását, gondozását végző személy részére és

*h)* egyedül élő idős személyek részére.

**Új támogatási formák a következők:**

* A gyermekek óvodáztatási, beiskolázási támogatása. Tudjuk, hogy jelentős anyagi megterhelést jelent a családoknak a beiskolázás, ezért fontosnak tartom, hogy ebben támogassuk a családokat.
* a 18. életévét betöltött tartósan beteg hozzátartozójának az ápolását, gondozását végző személy részére nyújtható támogatás, valamint az egyedül élő idős személye részére nyújtandó támogatás.

A koronavírus járvány időszakában felmérésre került a településen élő, 70 év feletti személyek köre. Sajnálattal tapasztaltuk, hogy sokan vannak, akik támogatásra szorulnának, de jövedelmük néhány száz forinttal túllépi a jelenlegi rendeletben meghatározott jövedelemhatárokat, így támogatást nem tudtunk biztosítani részükre. Ismeretes, hogy a mindenkori minimum nyugdíj összege hosszú idő óta nem változott, még az inflációt sem követte. Ezért feltétlenül szükséges a jogosultsági jövedelemhatárok emelése, hogy a szociális támogatásra kapott támogatási keretet minél jobban igénybe tudjuk venni a település lakosságának támogatására.

Az előző önkormányzat kedvezményt biztosított a bezenyei óvodában és iskolában étkező gyermek részére. Ezt javasolom továbbra is fenntartani úgy, hogy a szociálisan rászorultaknak nyújtsunk támogatást az étkeztetéshez.

Jelen új szociális rendelet megalkotásánál a jogszabályi környezet változásán kívül figyelembe vettük az elmúlt évek tapasztalatait, illetőleg az ellátások igénylésével kapcsolatos tendenciákat, melynek eredményeképpen a hatályos jogszabályoknak megfelelő, letisztult, szociális ellátásokat szabályozó rendelet született, melynek elfogadását jelen előterjesztés tartalmaz.

A rendelet-tervezet elfogadása esetén a Rendelet hatálybalépésétől várható hatások az előterjesztés mellékleteként csatolt „Előzetes hatásvizsgálati lap”-on kerülnek bemutatásra.

Fentiek alapján kérem a Tisztelt Képviselő-testülettől a mellékelt rendelet-tervezet elfogadását.

Bezenye, 2020. április

Márkus Erika s.k.

polgármester