ELŐTERJESZTÉS

a képviselő-testület 2020.június ….. ülésre

Tárgy: Gyermekjóléti és gyermekvédelmi feladatok ellátásának éves értékelése 2019. évről

Előterjesztő: dr. Gáli Péter jegyző

Tisztelt Képviselő-testület!

A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése értelmében „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít, amelyet a képviselő-testület megtárgyal. Az értékelést meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a helyi önkormányzat felé. A helyi önkormányzat hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

Az értékelést meg kell küldeni a Győr-Moson-Sopron Megyei Kormányhivatal Gyámügyi és Igazságügyi Főosztálynak.

A jogszabályi kötelezettségnek eleget téve a 2019. évi gyermekvédelmi feladatok ellátására vonatkozó és a Mosonmagyaróvári Családsegítő- és Gyermekjóléti Központtól bekért beszámoló, valamint hivatalunk kiegészítő információi kerülnek előterjesztésre.

A 149/1997.(IX.10.) kormányrendelet 10. melléklete alapján megadott szempontoknak megfelelő szakmai anyag az előterjesztés mellékletében található.

Tisztelt Képviselő-testület!

**1. Demográfia mutatók (különös tekintettel a 0-18 éves korosztály adataikra)**

Bezenye község állandó lakosainak száma 2019. december 31-én: 1435 fő.

A 0-18 éves korú gyermekek korcsoportos megoszlása:

|  |  |  |  |  |
| --- | --- | --- | --- | --- |
| Életkor | 0-2 évesek száma | 3-6 évesek száma | 7-14 évesek száma | 15-18 évesek száma |
| Férfi | **11** | **28** | **42** | **22** |
| Nő | **19** | **31** | **58** | **27** |
| Összesen | **30** | **59** | **100** | **49** |

**2. Az önkormányzat által nyújtott pénzbeli, természetbeli ellátások biztosítása:**

Bezenye Községi Önkormányzat az 1997. évi XXXI. törvény és a szociális igazgatás, szociális ellátások és a gyermekvédelmi ellátások helyi szabályozásáról szóló 3/2015. (II.27.) önkormányzati rendelet alapján biztosítja a szociális nehéz helyzetben lévők támogatását.

Az önkormányzat által biztosított támogatásokat jórészt megélhetési, anyagi javakkal való gazdálkodási gondokkal küzdő családok veszik igénybe.

**Települési támogatás**:

2019. évben 51 esettben állapítottunk meg települési támogatást összesen 1.237.240.- Ft összegben az alábbi célokra:

- Gyógyszervásárlásra megállapított támogatási összeg 220.000.-Ft

- Lakhatási célú települési támogatásra megállapított összeg 275.000.- Ft

- Kegyeleti célú települési támogatásra megállapított összeg 113.540.- Ft

- Rendkívüli települési támogatásra megállapított összeg 348.700.- Ft

- Születési támogatásra megállapított összeg 280.000. –Ft.

**Rendszeres gyermekvédelmi kedvezmény:**

A rendszeres gyermekvédelmi kedvezményre való jogosultságot a Hegyeshalmi Közös Önkormányzati Hivatal jegyzője állapítja meg. 2019. évben 5 gyermeknek ismételten megállapításra került a rendszeres gyermekvédelmi kedvezmény. További 4 gyermek részesült még a tavalyi év folyamán rendszeres gyermekvédelmi kedvezménybe.

Mindösszesen 9 gyermek részesült a rendszeres gyermekvédelmi kedvezményben.

**Bursa Hungarica Ösztöndíj**

Bezenye Község Önkormányzata 2019. évben a Bursa Hungarica Felsőoktatási Önkormányzati Ösztöndíj „A” típusú pályázatában 6 fiatalt támogatott, 390.000.- Ft összegben.

**Gyermekétkeztetés megoldások módjai, kedvezményben részesülőkre vonatkozó statisztikai adatok (gyermek száma)**

Az általános iskolában és az óvodában a gyermekétkeztetést szerződéssel a „Hevi Mesterkonyha Kft. biztosítja. Az iskolai étkeztetési térítési díjat 50 %-ban, míg az óvodában 100 %-ban átvállalta az Önkormányzat.

A gyermekek védelméről és gyámügyi igazgatásról szóló 1997. évi XXXI. törvény szabályozása alapján a települési önkormányzatok kötelezően ellátandó feladatként biztosítják a szünidei gyermekétkeztetést. Az ellátásban való részvétel a gyermek törvényes képviselőjének kérelmére állapítható meg. A tárgyév során 1 gyermek vonatkozásában került megállapításra gyermekétkeztetésre való jogosultság.

**3. Az önkormányzat által biztosított személyes gondoskodást nyújtó ellátások**

***3.1. Család- és Gyermekjóléti Szolgálat***

A családsegítés és gyermekjóléti szolgáltatás a Mosonmagyaróvári Család- és Gyermekjóléti Központ Család és Gyermekjóléti Szolgálata keretei között kerül ellátásra. A feladatokat Agócs Tamás látja el, akivel jó munkakapcsolat került kialakításra.

(2019. évi beszámolója mellékelve)

***3.2. Védőnői szolgálat***

A gyermekek védelméről és a gyámügyi igazgatásról szóló 1997. évi XXXI. törvény 17.§-a és a 49/2004. (V.21.) ESzCsM rendelet kimondja, hogy a gyermek fejlődését veszélyeztető tényező észlelésekor a védőnő feladata a gyermekjóléti szolgálat haladéktalan értesítése, a veszélyeztetett gyermek és családjának fokozott gondozásba vétele. A gyermek veszélyeztetettsége esetén szem előtt kell tartani a gyermek családban történő nevelkedésének elősegítését, a veszélyeztetettség mielőbbi megszüntetését. A védőnői szolgálat fontosnak tartja a gyermekjóléti szolgálattal való szoros együttműködést, a közös családgondozást, hiszen együttműködve és egymást támogatva hatékonyabb lehet a segítségnyújtás.

2019. év statisztikai adatai a gondozott gyermekekről. (védőnő éves jelentése alapján)

A településünkön élő kismamák és gyermeklakosság száma korcsoportos bontásban az alábbi

Várandós anyák száma 17 fő

Gyermekek száma

0-1 12 fő

1-3 20 fő

3-6 26 fő.

***3.3. Oktatási intézmények gyermekvédelmi tevékenysége***

**Bezenyei Horvát-Magyar Kétnyelvű Általános Iskola:**

Az oktatási intézményekben megbízott gyermek- és ifjúsági felelősök koordinálják a gyermekvédelmi tevékenységet. Munkájukat felelősségteljesen, az intézményvezetőjük támogatásával végzik.

|  |  |  |  |  |
| --- | --- | --- | --- | --- |
| tanév | Általános iskola 1-4 évfolyamon tanulók száma  (fő) | Általános iskola 5-8 évfolyamon tanulók száma (fő) | Általános iskolások száma (fő) | Napközis tanulók száma (fő) |
| 2018/2019 | **39** | **47** | **86** | **24** |
| 2019/2020 | **38** | **51** | **89** | **21** |

**Bezenyei Százszorszép Óvoda:**

Az óvoda gyermekvédelmi tevékenységét a feladattal megbízott óvónő végzi. Éves terve alapján felméri, kik azok a gyermeke, akik gyermekvédelemi szempontból megkülönbözetett odafigyelést, törődést segítséget igényelnek.

Kapcsolatot tart a faluban működő „Család és Gyermekjóléti Szolgálat’ képviselőivel, rendszeres konzultáció során tájékoztatják egymást az érintettekkel kapcsolatos tapasztalataikról. Szükség szerint részt vesznek családlátogatásokon. Kapcsolatot tart a nevelési tanácsadó szakembereivel.

Nem jár olyan gyermek óvodákba, ahol szolgálat segítéségét az elmúlt nevelési évben aktívan igénybe kellett volna venniük. A családok, szülők odafigyelnek gyermekeikre, időszakonként akinél szükséges,óvónővel, gyermekvédelmi felelőssel, óvodavezetővel, való beszélgetés után az éppen adódó problémákat kezelni tudják.

**4. Felügyeleti szerv ellenőrzésének megállapításai**

2019. évben felügyeleti szervek részéről ellenőrzés nem volt.

**5. Jövőre vonatkozó javaslatok, célok meghatározása a gyermekvédelmi törvény előírásai alapján**

Az Önkormányzat mindent megtesz annak érdekében, hogy a településen élő, rászorult gyermekek ellátása biztosított legyen.

Új szociális rendelet megalkotását tervezzük annak érdekében, hogy minél szélesebb körben tudjuk a rászorulókat támogatni.

**6. Bűnmegelőzési program**

Bűnmegelőzési program településünkön nem készült.

A községben működő rendőrőrssel jó a szakmai kapcsolat, valamint hatékony és korrekt az együttműködés.

**7. Az Önkormányzat és civil szervezetek együttműködése**

Sajnos településünkön nem működik olyan civil szervezet, amely az önkormányzati gyermekvédelmi feladatok ellátása területén segíteni tudná az önkormányzat feladatellátását.

Kérem a tájékoztatás megtárgyalását és elfogadását.

Bezenye, 2020. május 26.

dr. Gáli Péter s.k.

jegyző

**Határozati javaslat:**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján az alábbi határozatot hozom:

Bezenye Községi Önkormányzat Polgármesterként a helyi önkormányzat gyermekjóléti és gyermekvédelmi feladatainak 2019. évi ellátásáról szóló értékeléssel kapcsolatban az alábbiak szerint rendelkezik:

1. A gyermekek védelméről és a gyámügyi igazgatásról szóló módosított 1997. évi XXXI. törvény 96. §.(6) bekezdése alapján a gyermekvédelmi feladatok ellátásáról szóló beszámolót a határozat mellékleteként elfogadom.

Felelős: Márkus Erika polgármester

Határidő: azonnal

1. Az előterjesztésben foglaltakról tájékoztatom a Győr-Moson-Sopron Megyei Kormányhivatal Gyámügyi és Igazságügyi Főosztály Szociális és Gyámügyi Osztályát.

Felelős: Márkus Erika polgármester

Határidő: 2020. május 31.